Israel-Irannese Oorlog

Die Israel-Irannese Oorlog is ’n gewapende konflik tussen Israel en Iran wat op 13 Junie 2025 uitgebreek het toe die Israeliese Verdedigingsmagte deur uitgebreide lugaanvalle, onder die kodenaam "Operasie Stygende Leeu", verskeie persele in Iran aangeval het wat, volgens Israel se Eerste Minister Benjamin Netanyahu, gebruik word vir die vervaardiging van kernwapens. Op dieselfde aand het Iran ’n grootskaalse vergeldingsaanval teen Israel van stapel gestuur, en meer as 150 ballistiese missiele en meer as 100 hommeltuie afgevuur onder die kodenaam "Operasie Ware Belofte III". Die vyandighede het sedertdien daagliks voortgeduur en het baie materiële skade en honderde slagoffers in beide lande veroorsaak. Op 16 Junie het Israel beweer dat dit “volle lugbeheer” oor die Irannese hoofstad Teheran bereik het.

In die vroeë oggend van 22 Junie het die Verenigde State by die oorlog aangesluit deur drie Irannese kernnavorsingsfasiliteite met swaar bunkerbrekerbomme wat van B-2-bomwerpers afgewerp is, te vernietig. Iran het op 23 Junie gereageer met 'n "simboliese" vergeldingsaanval op 'n Amerikaanse militêre basis in Katar.

Later dieselfde aand het Donald Trump op sy Truth Social-netwerk aangekondig dat Israel en Iran ooreengekom het oor 'n wapenstilstand wat binne die volgende 24 uur in plek sou wees, en wat volgens Trump 'n einde aan die 12-dae-oorlog sou beteken. Sedertdien het die gevegte gestaak, maar die dreigende retoriek het steeds voortbestaan.

 Agtergrond en toekoms 

Iran weier om Israel te erken sedert die Islamitiese Rewolusie in 1979. Iran voer ’n sogenaamde volmagoorlog teen Israel, onder andere deur die Houthi-beweging in Jemen en die Hezbollah-milisie in Libanon. Israel het op sy beurt aanvalle op Irannese ambassadepersoneel uitgevoer, en ook probeer om Iran se kernnavorsingsprogram met ’n rekenaarvirus – die sogenaamde Stuxnet – te belemmer. Die Amerikaanse president Donald Trump het ook gedreig om Iran te bombardeer indien die land sy kernwapenprogram herbegin. Hierdie faktore maak toekomstige konflikte tussen Israel en Iran hoogs waarskynlik, hetsy as ’n voortsetting van die oorlog in Junie 2025, of as ’n heeltemal nuwe oorlog. In hierdie opsig kan die Israel-Irannese-oorlog vergelyk word met die Korea-oorlog, waar die gevegte in 1953 geëindig het, maar waar geen vredesverdrag ooit onderteken is nie.

 Verdere Israelies-Amerikaanse aanvalle op Iran in Februarie 2026 

Op 28 Februarie 2026 is gekoördineerde aanvalle teen Iran geloods deur Israel en die Verenigde State, nadat die leiers van laasgenoemde twee lande van mening was dat Iran se leierskap nie sy verpligtinge nagekom het om die produksie van kernwapens te staak nie.

 Verwysings 

Kategorie:Oorloë
Kategorie:Israel
Kategorie:Iran